Täiendkoolitusel Assoori saartel

Sel suvel avanes mul võimalus osaleda õpetajate täiendkoolitusel väga eksootilises paigas - Portugalile kuuluvatel Assoori saartel. Kursus toimus 15-23.07 ja oli rahastatud Comeniuse programmi poolt. Koolitusel osales 30 inimest 15-st erinevast Euroopa riigist.

Kursus ”In search of the sunset - the Azores” on üks väike osa maailma kultuuripärandit käsitlevast koolituste tsüklist. Käsitletud temaatika oli väga mitmekesine: vulkaanilised maastikud, viinamarjakasvatus, veini tootmine, vaalapüük ja -vaatlus, saarte asustamine, maadeavastused , kultuur jne.

Koolituse tulemusena valmis virtuaalne ajakiri Assoori saartest kui Euroopa kultuuripärandi ilmekast näitest. See valmis kõikide osalejate ühistööna ja näha saab aaderessil [www.chain.to](http://www.chain.to).

Huvitavaks tegi selle kursuse see, et kogu meie tegevus oli üles ehitatud õppekäikudele, me ei istunud tundigi auditooriumis sees. Tubane kirjatöö tuli ära teha kodus enne ja pärast koolitust.

Kõiki mida kuulsime ja nägime, tundsime ja kogesime, oli eelkõige seotud vulkaanidega, neist ei saanud üle ega ümber , nende mõju oli kõikjal!

Me alustasime oma kursust sümboolselt kustunud vulkaani kraatrist. See on maailma üks unikaalsemaid loodusobjekte kuna saab minna vulkaani sisse, sinna kus kunagi mulksus tuline magma. Lisaks matkasime veel praegugi aktiivses vulkaanilises piirkonnas, kus viimane suur purse oli 1957 aastal. Tegemist oli musta kiviklibu ja musta liivaga kaetud kõrbelaadse piirkonnaga, kus vaid üksikud taimed olid jõudnud kanda kinnitada. Geograafia õpetajale oli see tõeline maiuspala – õuesõppetund geoloogidega. Katsusime jõudu vulkaaniliste pommidega, õppisime tundma nii pimssi kui ka tuffi ja basalti. Korjasin sealt mõned näidiseksemplarid kooli jaoks kaasa ja terve septembrikuu käisin koolis, musta vulkaanilise liiva karbid kotis.

Kuna tegemist on geoloogilises mõttes noore piirkonnaga, siis on laavaväljad mõjutanud kogu siinset loodust ja inimese elu.

Külastasime mustade laavakivide vahele rajatud viinamarjaaedu, mis rajatud eriliste maitseomadustega veinisortide tootmiseks. Kahjuks ei ole sellised väikesed tootmisüksused suutnud vastu pidada tänapäeva maailmas valitsevale konkurentsile. Praeguseks on paljud neist suletud ja võetud Unesco kaitse alla, nagu ka see Pico saare veinipiirkond mida meie külastasime.

Inimeste elu saarel on loomulikult seotud ka merega. Külastasime Hortat, mis on tuntud eelkõige kui meresõitjate peatuspaik teel üle Atlandi. Horta oli omal ajal tuntud ka kui vaalapüügi keskus. Praeguseks on vaalapüük keelatud ja sellest kunagisest tulutoonud ärist saab ettekujutuse vaid muuseumis. Kuid kohalikud ettevõtlikud inimesed on leidnud endile uue ja küllaltki tulusa äri – vaalavaatluse. Oma panuse selle äri edendamisse andsime ka meie. Ja tõepoolest nägime kolme suurt kašelotti . Hiigelsuurte vaalade nägemise tunnet ei saagi edasi anda, seda on võimatu kirjeldada. Eks me kõik ole lugenud nende hiiglaste mõõtmetest ja näinud pilte, aga seda ei saa võrreldagi tundega kui sa neid tegelikult kohtad. Ja muidugi delfiinid !

Saarte ajalugu sai selgeks lühietüüdide kaudu, mida iga viieliikmeline rühm etendas. Nende ettevalmistamine oli suurepärane näide kuidas väga erineva kultuuritaustaga inimesed suudavad leida ühise keele ja samal ajal ka seda tegevust täiel rinnal nautida - nalja ja naeru oli palju. Selline etüüdide abil õppimine sobib hästi ka kooli, olen mõelnud sellise meetodi kasutamise peale oma tundides.

Minule kui geograafia õpetajale on sellel kursusel osalemine avaldanud kirjeldamatut mõju - minu ainealased teadmised, eriti vulkaanidest ja vulkaanilise maastiku ning ookeani mõjust inimeste elule, on isikliku kogemuse kaudu suurenenud.

Ma arvan, et suudan nüüd rohkem motiveerida ka õpilasi õppima võõrkeeli, geograafiat ja ajalugu.

Koolitus tekitas tõsist huvi õpetada valikainena kultuurigeograafiat..

Oma paranenud keeleoskust ja tekkinud sidemeid kavatsen kasutada erinevate rahvusvaheliste projektide toomisel oma kooli.

Juba kursuste käigus arutasime osalejatega omavahel erinevates koostööprojektides osalemise võimalusi. Põhjamaade õpetajatega leppisime kokku osalemise Nordplus programmis. Selle projekti ettevalmistava lähetuse organiseerimine Pärnu-Jaagupisse juba käib. Prantsusmaa õpetaja pakkus välja Comeniuse koolide koostööprojekti idee – loodan, et see leiab positiivset vastukaja meie koolis.

Mida annab selline koolitus lisaks teadmistele. Eelkõige võimalust suhelda erinevate inimestega ja tohutult energiat ja motivatsiooni olla õpetaja. Sain suure annuse enesekindlust – et ma saan hakkama kõigega, nii üksi reisimise kui ka inglise keelega ja täiesti võõrast kultuuris pärit inimestega. Algul kartsin, et tagasihoidliku põhjamaa inimesena ei suuda ma leida nendega ühist keelt, kuid mu kartused osutusid asjatuks. Kõik sujus väga kenasti. Inimesed olid kõik äärmiselt sõbralikud, positiivsed ja väga tolerantsed igasuguste eripärade suhtes.

Mulle tundub, et Eesti õpetaja alahindab sageli ennast ja oma kooli, tegelikult oleme me kõik uskumatult töökad ja tublid. Ma arvan, et kõik õpetajad peaksid osalema mõnel rahvusvahelisel koolituse,l sest selliste kohtumiste mõju inimese maailmavaaatele on mõõtmatu ja annab tohutult positiivset energiat.

Puhanud särav õpetaja suudab innustada ja motiveerida ka õpilasi ja kogu kollektiivi!

Daisy Kärner

Pärnu-Jaagupi Gümnaasiumi geograafiaõpetaja